
Úti beszámoló
ELTE Tehetséggondozási Tanács Kiutazási Támogatás


2021. március 11-13. között tartották online térben a 20. WPA (World Congress of Psychiatry) konferenciát Bangkokban (https://wcp-congress.com/). A kongresszus igen híres és elismert nemzetközi viszonylatban, így a konferencián való részvétel nagy lehetőség és újdonság volt számomra, hiszen ez volt az első alkalom, amikor egy Európán kívüli, tudományos eseményen mutathattam be előadóként kutatási eredményeimet. Az általunk készített poszter prezentáció igen aktuális, a COVID-19 és a szülői mindfulness kapcsolatával foglalkozott. 
A virtuális konferencia egy nagyon jól megtervezett, átlátható platformon zajlott. A 3 nap alatt élő- és előre felvett előadásokba lehetett bekapcsolódni, illetve az ,,állandó kiállítás” menüpont alatt a rövidebb poszter prezentációkat és egyéb, tömör kutatási összefoglalókat lehetett hallgatni/olvasni. A program nagyon sűrű és változatos volt, az időeltolódás miatt voltak éjszakába nyúló előadások is. Az általam meghallgatott előadásokból sok új információt és ötletet meríthettem az esetleges jövőbeli kutatási irányvonalakhoz is, illetve nem utolsó sorban első kézből tapasztalhattam egy nemzetközi előadás ,,mikéntjét”, tapasztalt előadóktól tanulhattam a prezentálás technikáit. Alexander Moreira-Almeida előadása különösen tetszett, a spiritualitás/vallásosság pozitív hatását vizsgálta a szenvedélybetegségek megelőzésében, kezelésében. A korai szerhasználat kialakulásában szerepet játszó tényezőket, családi mintázatokat is bemutatták. Számomra különösen érdekes volt a rendszerszemlélet és a vallásosság/spiritualitás közös vizsgálata. 
Az online tér árnyoldala, hogy nem biztosította a kávészünetek, napvégi beszélgetések nyújtotta kapcsolatépítési lehetőségeket, szakmai beszélgetéseket, azonban végig úgy éreztem, hogy a szervezők a lehetőségekhez mérten, maximális szervezettséget és magas szakmai színvonalat biztosítanak. 
Az ELTE Tehetséggondozási Tanács közreműködésénekés támogatásának köszönhetően alkalmam nyílt részt venni ezen az online konferencián, amely szakmai fejlődésem fontos állomása, tapasztalása lehetett.
